**The King of Kong** (*The King of Kong: A Fistful of Quarters*) on yhdysvaltalainen dokumenttielokuva vuodelta 2007. Se kertoo kolikkopeli *Donkey Kongin* maailmanennätyksen tavoittelusta. Elokuvan on ohjannut Seth Gordon.

Myöhemmin kastikemyyjänä ja ravintolanomistajana menestyneestä Billy Mitchellistä tuli 1980-luvun alussa *Donkey Kongin* maailmanennätyksen siivittämänä maineikas videopelaaja. Lopulta vuonna 2003 Steve Wiebe monien yllätykseksi rikkoi Mitchellin ennätyksen omassa autotallissaan ja ylitti samalla miljoonan pisteen rajan. Kaikki eivät kuitenkaan hyväksyneet tulosta rehellisin keinoin saavutetuksi, ja aiheesta kehiteltiin salaliittoteoria.

Dokumentissa Billy Mitchellistä annetaan kuva menestyvänä ja työteliäänä liikemiehenä mutta myös henkilönä, jolla on hyvin kielteisiä piirteitä. Hänen muun muassa kerrotaan lähettäneen käskyläisiä tutkimaan Steve Wieben pelikonetta. Lisäksi hänen esitetään välttelevän Wieben kohtaamista yleisön edessä käytävässä pelissä.

Eräässä *The King of Kongin* kohtauksessa Mitchell kävelee häntä tervehtineen Wieben ohi tätä mitenkään noteeraamatta ja sanoo sen jälkeen vaimolleen: "On tiettyjä henkilöitä, joiden kanssa en halua viettää turhan paljon aikaa". *The A.V. Clubille* helmikuussa 2008 antamassaan haastattelussa Mitchell väitti osan kyseisessä tilanteessa käydystä keskustelusta leikatun pois ja kertoi, että todellisuudessa hän ei vain halunnut häiritä Wieben pelaamista. Toisaalta tuottaja Ed Cunninghamin mukaan tilanne näytettiin täsmälleen sellaisena kuin se tapahtuikin. Cunningham mainitsi myös dokumentista syntyneen kirjoittelun opettaneen hänelle paljon siitä, kuinka merkittävästi ihmisten näkemys totuudesta muokkautuu oman mielipiteen mukaiseksi, mikäli aiheeseen liittyy vahvasti heidän oma etunsa. Samassa haastattelussa ohjaaja Seth Gordon viittasi Cunninghamin totuuden luonnetta sivunneen kommentin jälkeen elokuvaan *Rashomon – paholaisen portti*.

Dokumentin valmistumisen jälkeen Billy Mitchell, Steve Wiebe ja plastiikkakirurgi Hank Chien ovat kukin vuorollaan parantaneet *Donkey Kongin* ME-tulosta. Elokuussa 2012 uudeksi maailmanennätykseksi vahvistettiin Hank Chienin 25. heinäkuuta 2012 tekemä 1 127 700 pistettä, jota edeltävä ennätys oli hänen saman vuoden toukokuussa keräämänsä 1 110 100 pistettä. Chienin *Donkey Kong* -innostus sai alkunsa juuri *The King of Kong* -dokumentin näkemisestä.

Kiista tuloksista
-----------------

Mitchellin 1 062 800 pisteen tulos ja sen tallentamiseen käytetty menetelmä on herättänyt epäilyksiä. Huhtikuussa 2018 Twin Galaxies -verkkosivusto ilmoitti poistavansa kaikki Mitchellin tulokset ja ovat ilmoittaneet päätöksestään Guinness World Recordsille ja ensimmäinen miljoonan pisteen tuloksen saavuttanut on Steve Wiebe.

Mitchell haastoi Twin Galaxies -sivuston oikeuteen asiasta.
Helmikuussa 2023 kerrottiin, että Mitchellin käyttämässä laitteessa oli kilpailun sääntöjen vastaisena pidetty ohjain.

Lähteet
-------

1. 1 2 3  12.1. Teemalauantai: Peli-ilta *Yle Teema Vintti*.  20.12.2012. Viitattu 17.1.2013.
2. ↑  King of Kong, The – yleistiedot *Elonet.fi*. Kansallinen audiovisuaalinen arkisto. Viitattu 17.1.2013.
3. 1 2 3  Modell, Josh: The King Of Kong, continued: Donkey Kong champ Billy Mitchell calls The A.V. Club out of the blue *Avclub.com*.  7.2.2008. Onion Inc. Viitattu 17.1.2013. (englanniksi)
4. ↑  King of Kong, The – sisältötiedot *Elonet.fi*. Kansallinen audiovisuaalinen arkisto. Viitattu 17.1.2013.
5. 1 2  Kilgannon, Corey: Crowned New King of Kong *The New York Times*.  6.1.2012. The New York Times Company. Viitattu 17.1.2013. (englanniksi)
6. ↑  Whitehead, Thomas: Dr Hank Chien Breaks His Own Donkey Kong World Record *Nintendolife.com*.  23.8.2012. Nlife Ltd. Viitattu 17.1.2013. (englanniksi)
7. ↑  Alex McCumbers: Twin Galaxies Explores Capturing Equipment used in Billy Mitchell Score  30.3.2018. Twin Galaxies. Viitattu 2.4.2018. (englanniksi)
8. ↑  Dispute Decision: Billy Mitchell's Donkey Kong & All Other Records Removed  12.4.2018. Twin Galaxies. Viitattu 12.4.2018. (englanniksi)
9. ↑  Kyle Orland: Billy Mitchell’s Donkey Kong high-score case will move forward to trial *arstechnica.com*.  28.10.2020. Viitattu 6.2.2023. (englanniksi)
10. ↑  Kyle Orland: Twin Galaxies attacks Billy Mitchell as a fraud in new legal claims *arstechnica.com*.  1.12.2020. Viitattu 6.2.2023. (englanniksi)
11. ↑  Kyle Orland: Donkey Kong cheating case rocked by photos of illicit joystick modification *arstechnica.com*.  3.2.2023. Viitattu 6.2.2023. (englanniksi)

Aiheesta muualla
----------------

* *The King of Kong* Internet Movie Databasessa. (englanniksi)
* *The King of Kong* Elonetissä.